इंदौर। कमिश्नर संजय दुबे की विद्यादान योजना के तहत मुफ्त में शासकीय प्राथमिक एवं माध्यमिक स्कूलों में पढ़ाने के लिए 800 स्वयं सेवक बुद्धिजीवियों ने पंजीयन करवा लिया है।
इसमें लगभग 200 इंजीनियर, 40 रिटायर्ड शासकीय सेवक, लगभग 50 एमबीए और चार्टर्ड अकाउंटेंट शामिल है। इस मुफ्त शिक्षण योजना के सफल होने के बाद इसे पूरे इंदौर संभाग में लागू किया जाएगा। योजना का उद्देश्य शासकीय स्कूलों में शिक्षा की गुणवत्ता में सुधार लाना है।
बुधवार को कमिश्नर कार्यालय सभाकक्ष में विद्यादान योजना के तहत पंजीकृत शिक्षकों को संबोधित करते हुए कमिश्नर ने कहा कि शिक्षकों को खुद अध्ययन करके पढ़ाना होगा तथा उन स्कूलों में पदस्थ नियमित शिक्षकों को उसका फालोअप करना होगा। यह सब काम धीमी गति से किया जायेगा। एक दिन में एक पाठ से अधिक नहीं पढ़ाना है। इसके अलावा विद्यार्थियों को प्रोत्साहित करने के लिए हर कक्षा में हर स्तर पर क्विज प्रतियोगिता आयोजित की जाए। स्वयं सेवक शिक्षकों की नियमित रूप से बैठक होगी और वे एक-दूसरे को अपना अनुभव बांटेंगे।
आगामी एक जनवरी से यह योजना इंदौर में लागू की जा रही है। यह एक अभिनव प्रयोग है और इसके सफल होने पर इसे पूरे संभाग में लागू किया जायेगा जो प्रदेश के अन्य जिलों के लिये आदर्श एवं अनुकरणीय बनेगी! उन्होंने बताया कि कोई भी शिक्षक यदि अगले दिन स्कूल में नहीं आना चाहते तो उन्हें संबंधित स्कूल के हेडमास्टर को लिखित, मौखिक या एसएमएस के जरिये एक दिन पूर्व सूचित करना होगा। शिक्षकों को मूल रूप से गणित, विज्ञान और अंग्रेजी विषय पढ़ाना है।
वैसे वे कोई भी विषय पढ़ा सकते हैं। समय-समय पर इस योजना का फीडबैक भी लिया जायेगा। एक शिक्षक, एक दिन, एक समय और एक स्कूल में ही पढ़ा सकेगा, कहीं पर दोहराव नहीं होना चाहिये। अगर कहीं दोहराव होता है तो उस शिक्षक को आसपास के अन्य स्कूल में जाना पड़ेगा। शिक्षकों को बैठक में ही शासकीय स्कूलों की पुस्तकें भी नि:शुल्क वितरित की गई।
hin_Deva hin_Deva hin_Deva hin_Deva hin_Deva